記夢
作者：韓愈
朝代：唐

paragraphs: 夜夢神官與我言，羅縷道妙角與根。
挈攜陬維口瀾翻，百二十刻須臾間。
我聽其言未云足，捨我先度橫山腹。
我徒三人共追之，一人前度安不危。
我亦平行蹋𠿕𧇠，神完骨蹻脚不掉。
側身上視溪谷盲，杖撞玉版聲彭𦨻。
神官見我開顏笑，前對一人壯非少。
石壇坡陀可坐臥，我手承頦肘拄座。
隆樓傑閣磊嵬高，天風飄飄吹我過。
壯非少者哦七言，六字常語一字難。
我以指撮白玉丹，行且咀噍行詰盤。
口前截斷第二句，綽虐顧我顏不歡。
乃知仙人未賢聖，護短憑愚邀我敬。
我能屈曲自世間，安能從汝巢神山。